ΜΙΑ ΠΡΩΤΟΤΥΠΗ ΣΕΙΡΑ ΝΤΟΚΙΜΑΝΤΕΡ ΤΟΥ NETFLIX
Η Γη, που φιλοξενεί εκατομμύρια είδη.
Αλλά τι θα μπορούσε να ζήσει πέρα από αυτήν;
Οι αστρονόμοι έχουν ανακαλύψει χιλιάδες πλανήτες
έξω από το ηλιακό μας σύστημα.
Πιστεύουν ότι υπάρχουν κι άλλα τρισεκατομμύρια.
Αν υπάρχει ζωή σε ένα μόνο μικρό ποσοστό αυτών,
τότε, το σύμπαν πρέπει να είναι ζωντανό.
Όλα τα ζωντανά πλάσματα έχουν τις ίδιες ανάγκες.
Τροφή.
Αναπαραγωγή.
Και εξέλιξη.
Εφαρμόζοντας τους νόμους της ζωής στη Γη
στο υπόλοιπο σύμπαν...
είναι δυνατόν να φανταστούμε
τι θα μπορούσε να ζήσει...
σε εξωγήινους κόσμους.
ΑΣΤΕΡΟΣΚΟΠΕΙΟ ΛΙΚ ΚΑΛΙΦΟΡΝΙΑ, ΗΠΑ
Οι πλανήτες πέρα από το ηλιακό μας σύστημα λέγονται εξωπλανήτες.
Απέχουν όλοι τρισεκατομμύρια χιλιόμετρα από τη Γη.
Κι όμως, ίσως είναι δυνατόν να εντοπίσουμε ένα αμυδρό ίχνος ζωής
από το φως των αστέρων στο κέντρο της τροχιάς τους.
Κάθε αστέρας μάς στέλνει φως διαφορετικών χρωμάτων.
Αν εντοπίσουμε το φως με το τηλεσκόπιό μας
και το διαχωρίσουμε στα χρώματα του ουράνιου τόξου,
και εξετάσουμε λεπτομερώς αυτό το ουράνιο τόξο,
θα βρούμε τα χημικά αποτυπώματα
των στοιχείων της ατμόσφαιρας αυτού του αστέρα.
Αυτό είναι ένα ουράνιο τόξο από μακρινό αστέρα μέσω τηλεσκοπίου.
Απέχει 12 έτη φωτός. Είναι ο αστέρας Ταυ Κήτους.
Βλέπουμε σκούρες γραμμές από υδρογόνο στην ατμόσφαιρα του αστέρα.
Εδώ βλέπουμε τρεις γραμμές που υποδεικνύουν μαγνήσιο.
Αυτή είναι η ατμόσφαιρα του αστέρα,
αλλά θέλουμε να δούμε το φως
που περνά από την ατμόσφαιρα ενός εξωπλανήτη,
για να δούμε το χημικό αποτύπωμα της ατμόσφαιράς του με τον ίδιο τρόπο.
Το 2012, ένα τέτοιο αποτύπωμα ήταν ορατό στο ηλιακό μας σύστημα.
Όταν η Αφροδίτη πέρασε μπροστά από τον ήλιο,
είδαμε το περίγραμμά της στο φόντο του.
Για μια στιγμή, εμφανίστηκε μια άλως. Η ατμόσφαιρα της Αφροδίτης.
Αυτό είναι το αμυδρό φως που αναζητούν οι αστρονόμοι.
Αν αναλύσουν την ατμόσφαιρα μακρινών εξωπλανητών
στο φόντο μακρινών αστέρων,
ίσως αποδείξουν ότι υπάρχει ζωή.
Έχουμε σκεφτεί προσεκτικά τι θα μπορούσε να είναι ένδειξη ζωής.
Έτσι, ψάχνουμε και εξετάζουμε τι είναι στην ατμόσφαιρα
που θα μπορούσε να εντοπιστεί από απόσταση ετών φωτός.
Πάντα επιστρέφουμε στο ίδιο αέριο.
Το οξυγόνο.
Το 50% με 70% του οξυγόνου στην ατμόσφαιρά μας
προέρχεται από τους ωκεανούς.
Τους πνεύμονες της Γης.
Η διαδικασία που ωθεί την ανάπτυξη των γιγάντιων κελπιών στους ωκεανούς
και όλων των δασών στην ξηρά
είναι η φωτοσύνθεση.
Αυτό που με ενδιαφέρει περισσότερο στη φωτοσύνθεση
είναι το προϊόν που αποβάλλεται.
Το οξυγόνο που προστίθεται στην ατμόσφαιρα.
Πιστεύουμε ότι σχεδόν όλο το οξυγόνο στην ατμόσφαιρά μας
παράγεται από φωτοσύνθεση,
από τη ζωή εδώ στον πλανήτη Γη.
Αν το δεις σε αφθονία,
ξέρεις ότι ο πλανήτης είναι ένας ζωντανός κόσμος.
Ανάμεσα σε τρισεκατομμύρια κόσμους εκεί έξω,
αυτοί με περισσότερο οξυγόνο είναι πιο πιθανό να έχουν ζωή.
Φανταστείτε έναν πλανήτη σαν τη Γη, σε τροχιά όχι γύρω από έναν αστέρα,
αλλά από δύο.
Αυτός είναι ο Ίντεν.
Το φως από τους δίδυμους αστέρες του τροφοδοτεί φωτοσύνθεση...
που γεμίζει την ατμόσφαιρα με οξυγόνο...
επιτρέποντας στη ζωή να ευδοκιμήσει.
Οι χορτοφάγοι τρέφονται με χαμηλόβλαστους μύκητες,
αλλά είναι συνεχώς σε επιφυλακή για κινδύνους.
Η φυλλωσιά φιλοξενεί θηρευτές...
τέλεια εξελιγμένους για τη ζωή πάνω σε δέντρα.
Περιμένουν την ευκαιρία για να επιτεθούν.
Στο έδαφος, ο χορτοφάγος έχει πλεονέκτημα. Είναι πιο γρήγορος στην καταδίωξη.
Αλλά ο θηρευτής έχει εξελίξει ένα ειδικό όπλο.
Αυτήν τη φορά, ο χορτοφάγος ξεφεύγει.
Ο θηρευτής εξοικονομεί την ενέργειά του.
Σε κάθε πλανήτη, η ενέργεια είναι πολύτιμη.
Το φως των αστέρων είναι μια ουσιαστικά αστείρευτη πηγή.
Το μυστικό είναι στη μετατροπή του φωτός σε ζωή.
Είμαστε στο τροπικό δάσος.
Εδώ υπάρχουν πιο πολλά είδη φυτών και ζώων από οπουδήποτε αλλού στη Γη.
ΠΑΡΚΟ ΒΕΡΝΤΕ Ι ΑΓΚΟΥΑ ΚΟΛΟΜΒΙΑ
Τα δέντρα και τα φυτά απορροφούν την ενέργεια του ήλιου.
Με τη μαγεία της φωτοσύνθεσης, μετατρέπουν το φως σε ενέργεια γλυκόζης,
με άλλα λόγια, σε ζάχαρη.
Μπορείς να το δεις, ακόμα και να το γευτείς.
Μπορείς να γευτείς την ενέργεια από τον ήλιο.
Τα φυτά λειτουργούν σαν μπαταρίες.
Αποθηκεύουν την ενέργεια του ήλιου ως γλυκόζη.
Τα φυτοφάγα τρώνε τα φυτά.
Τα σαρκοφάγα τρώνε τα φυτοφάγα.
Κάθε σύνδεσμος της τροφικής αλυσίδας
εξαρτάται από τη μεταφορά της ενέργειας της γλυκόζης.
Και σε αυτό το δάσος,
ένα ζώο δεν χορταίνει.
Το κολιμπρί.
Το κολιμπρί κουνά τα φτερά του πάνω από 100 φορές το δευτερόλεπτο.
Μπορείς να νιώσεις την ενέργεια που ξοδεύει ενώ αιωρείται εκεί.
Αυτή η φρενίτιδα δραστηριότητας
τροφοδοτείται από πλούσιο σε γλυκόζη νέκταρ.
Είναι μια συσκευή που από μπροστά μοιάζει με λουλούδι.
Έρχεται το κολιμπρί και τρώει από αυτήν.
Να ένα.
Πηγαινοέρχεται. Έλα, μπορείς.
Τώρα πίνει.
Η συσκευή μετρά το νέκταρ που πίνει το πουλί
και το οξυγόνο που αναπνέει.
Υπολογίζουμε την πρόσληψη ενέργειας από το νέκταρ
και την παραγωγή ενέργειας από το οξυγόνο.
Έτσι, υπολογίζουμε με ακρίβεια πόση ενέργεια χρησιμοποιεί το πουλί.
Ένα αιωρούμενο κολιμπρί καταναλώνει οξυγόνο με απίστευτο ρυθμό.
Δέκα φορές πιο γρήγορα από ολυμπιακό σπρίντερ.
Όσο περισσότερο οξυγόνο δίνει στα κύτταρά του,
τόσο γρηγορότερα καταναλώνει γλυκόζη,
που ξεκλειδώνει την ενέργεια μέσα του.
Στη Γη το 21% της ατμόσφαιρας είναι οξυγόνο...
που τροφοδοτεί την ποικιλία της ζωής γύρω μας.
ΑΤΜΟΣΦΑΙΡΙΚΟ ΟΞΥΓΟΝΟ
Στον Ίντεν υπάρχει 10% πιο πολύ οξυγόνο απ' ό,τι στη Γη.
Η ζωή εδώ μπορεί να έχει μεγαλύτερη ποικιλία.
Περισσότερη ενέργεια.
Περισσότερο ανταγωνισμό.
Το καλοκαίρι είναι εποχή αναπαραγωγής για τους χορτοφάγους.
Πάντα με τον φόβο των θηρευτών, δεν ξοδεύουν χρόνο σε αναζήτηση ταιριού.
Παράγουν γόνους που μοιάζουν με σκουλήκια.
Ο κάθε ένας πρέπει να ενωθεί με έναν άλλον,
για να δημιουργήσουν ένα έμβρυο.
Για προστασία, σχηματίζουν ένα κουκούλι.
Κρεμασμένα πάνω από το έδαφος, τα έμβρυα μπορούν να μεγαλώσουν,
μακριά από θηρευτές.
Στη Γη η απειλή του θανάτου είναι τεράστιος παράγοντας
στην εξέλιξη της ζωής.
Θήρευση συναντάς παντού.
Δεν υπάρχει οργανισμός
που δεν κινδυνεύει να γίνει τροφή άλλου οργανισμού.
Με ενδιαφέρει το πώς η θήρευση επηρεάζει την αναπαραγωγή.
ΚΟΙΛΑΔΑ ΑΡΙΜΑ ΤΡΙΝΙΔΑΔ
Θα έρθουν εδώ.
Αυτός ο ποταμός είναι τέλειος για τη μελέτη ψαριών poecilia reticulata
και των μοτίβων της αναπαραγωγής τους.
-Ναι. -Άλλο ένα αρσενικό.
Αυτή είναι εύκολη γειτονιά.
Εδώ τα poecilia reticulata ζουν με ένα μόνο άλλο είδος ψαριού,
που σπάνια τα τρώει ή τα παρενοχλεί.
Μπορούν να κολυμπούν όπου θέλουν χωρίς κίνδυνο να τα φάει κάτι.
-Εντάξει. Ορίστε. -Ορίστε.
Εδώ έχουμε πέντε μωρά που μόλις πιάσαμε.
Φαίνονται μικρά, αλλά είναι πολύ μεγάλα για νεογέννητα poecilia reticulata.
Τα poecilia reticulata εδώ επενδύουν πολύ κόπο σε σχετικά λίγους απογόνους.
Πιο κάτω στον ποταμό είναι διαφορετικά.
Εντάξει.
Αυτός ο βράχος είναι ένα φυσικό φράγμα που χωρίζει το ποτάμι.
Κάτω από αυτό παραμονεύει κίνδυνος.
Τα poecilia reticulata εδώ κάτω ζουν σαν φυγάδες.
Συνέχεια σε φυγή από θηρευτές. Αν κολυμπούσαν εδώ poecilia reticulata,
δεν θα επιβίωναν ούτε στιγμή.
Η μόνη άμυνα που έχουν είναι να κάνουν πολλούς απογόνους,
με την ελπίδα ότι κάποιοι θα επιβιώσουν ως την ενηλικίωση.
Έχω δύο μωρά από ψηλά, όπου ζουν χωρίς θηρευτές,
και τέσσερα από εδώ, όπου ζουν με θηρευτές.
Διαφέρουν πολύ στο μέγεθος.
Αυτά από εδώ είναι πολύ πιο μικρά
από αυτά που έπιασα πάνω από το φράγμα.
Οι μαμάδες δεν έχουν πολύ μέλλον, ό,τι και να κάνουν.
Η καλύτερη στρατηγική εδώ κάτω είναι να κάνεις πολλά μικρά μωρά.
Τα poecilia reticulata έχουν εξελίξει δύο τρόπους αναπαραγωγής.
Κάνουν λίγα μεγάλα μωρά...
ή πολλά μικρά.
Ο αποφασιστικός παράγοντας είναι η απειλή των θηρευτών.
Αν είσαι θήραμα, θα πεθάνεις νέος, άρα καλύτερα να ζήσεις γρήγορα.
Καλύτερα να κάνεις πολλά μωρά, γιατί αν δεν κάνεις, θα εξαφανιστείς.
Τέτοια στρατηγική θα ίσχυε για κάθε πλανήτη
όπου ένα είδος τρέφεται με ένα άλλο.
Στον Ίντεν οι χορτοφάγοι έχουν εξελιχθεί ώστε να αναπαράγονται γρήγορα.
Παράγουν όσο πιο πολλούς απογόνους μπορούν όσο πιο γρήγορα μπορούν,
για να διασφαλιστεί η επιβίωση του είδους.
Αλλά στο δάσος δεν είναι ποτέ πραγματικά ασφαλείς.
Στο τέλος του καλοκαιριού, οι μύκητες βγάζουν πορτοκαλί φρούτα
που προσελκύουν τους χορτοφάγους.
Σπόροι από τα φρούτα εξαπλώνουν μόλυνση.
Τώρα, όταν επιτίθενται θηρευτές,
οι μολυσμένοι χορτοφάγοι δεν τρέχουν.
Έχουν χάσει το ένστικτο του φόβου.
Είναι εύκολο γεύμα,
αλλά δηλητηριώδες.
Οι μύκητες χρησιμοποιούν χορτοφάγους για να μολύνουν και να σκοτώσουν θηρευτές.
ΚΟΙΛΑΔΑ ΤΟΥ ΜΕΓΑΛΟΥ ΡΗΓΜΑΤΟΣ ΤΑΝΖΑΝΙΑ
Τέτοιες περίπλοκες σχέσεις μεταξύ ειδών υπάρχουν στη Γη...
μα δεν είναι όλες τόσο θανάσιμες.
Οι Χάντζα είναι κυνηγοί-τροφοσυλλέκτες που ζουν από τη γη.
Με λένε Παλάνγκο.
Ως άντρας, η δουλειά μου είναι να κυνηγώ.
Πάντα κουβαλάω τόξο και βέλος,
για προστασία.
Επειδή η ύπαιθρος
έχει πολλά επικίνδυνα ζώα.
Μια τροφή πλούσια σε θερμίδες θεωρείται η πιο πολύτιμη από όλες.
Το μέλι.
Είναι όμως δύσκολο να βρίσκουν φρέσκο μέλι.
Οι μέλισσες μετακινούν τις φωλιές τους από εποχή σε εποχή.
Έτσι, οι Χάντζα καλούν βοήθεια.
Οι ινδικατορίδες είναι πολύ έξυπνα πουλιά.
Ξέρουν πού είναι το μέλι και σε οδηγούν εκεί.
Ηχεί ένα ειδικό κάλεσμα
και εγώ απαντώ σφυρίζοντας.
Αν την ακολουθήσω, θα με πάει στο μέλι.
Η ινδικατορίδα επιβεβαίωσε τη φήμη της.
Τους οδήγησε σε μελισσοφωλιά σε ένα δέντρο μπάομπαμπ.
Οι κυνηγοί χρειάζονται το πουλί για να βρουν τις μέλισσες.
Και το πουλί χρειάζεται τους κυνηγούς για να φτάσει στο μέλι.
Οι ινδικατορίδες μάς πάνε στις μέλισσες.
Αλλά οι μέλισσες είναι επιθετικές. Το πουλί χρειάζεται τη βοήθειά μας.
Η αναρρίχηση σε μπάομπαμπ...
είναι πολύ δύσκολη κι επικίνδυνη.
Μια μέρα έπεσα.
Χρησιμοποιούμε καπνό για να μεθύσουμε τις μέλισσες
και να τις διώξουμε από τη φωλιά.
Αξίζει το ρίσκο.
Φρέσκο, πλούσιο μέλι.
Ο Παλάνγκο φροντίζει το πουλί να πάρει το μερίδιό του.
Όλοι ωφελούνται.
Μια περίπλοκη σχέση μεταξύ ειδών
είναι γνωστή ως συμβίωση.
Όσο πιο πλούσιο είναι το οικοσύστημα, τόσο πιο περίπλοκη είναι η σχέση.
Στον Ίντεν έχει εξελιχθεί μια θανάσιμη τριμερής συμβίωση...
με τους μύκητες στο επίκεντρο.
Πρώτα τρέφουν τους χορτοφάγους.
Μετά τους μολύνουν...
για να δηλητηριάσουν τους θηρευτές.
Οι μύκητες τα κάνουν όλα αυτά για να μεγαλώσει η επόμενη γενιά τους...
που τρέφεται με τα πτώματα των νεκρών θηρευτών.
Στη Γη οι μύκητες παίζουν έναν σημαντικό, αλλά αόρατο ρόλο
στη ζωή κάθε δάσους.
Στο παρασκήνιο.
ΔΑΣΟΣ ΡΟΘΙΜΕΡΧΟΥΣ ΣΚΟΤΙΑ
Νομίζω ότι οι περισσότεροι θεωρούν ότι η πρώτη περίπλοκη μορφή ζωής στη Γη
ήταν έντομα ή δεινόσαυροι ίσως.
Αλλά εκατοντάδες εκατομμύρια χρόνια πριν από αυτά τα είδη,
οι πρώτοι περίπλοκοι πολυκύτταροι οργανισμοί ήταν αυτοί εδώ.
Οι μύκητες.
Ξέρουμε τουλάχιστον 140.000 είδη,
αλλά αυτά είναι μάλλον λιγότερα από το δέκα τοις εκατό του συνόλου τους.
Πιθανώς υπάρχουν χιλιάδες είδη μύκητα
μόνο σε αυτό το δάσος.
Έχουμε τρία μανιτάρια εδώ.
Υπάρχουν διάσπαρτα σε όλο το δάσος.
Το εκπληκτικό είναι πως αυτά τα μανιτάρια είναι η κορυφή του παγόβουνου.
Αν δούμε κάτω από την επιφάνεια,
ο μύκητας είναι κυρίως σε αυτές τις μικροσκοπικές ίνες
που εξαπλώνονται στο χώμα.
Λέγεται μυκήλιο, και συνδέει όλα τα μανιτάρια στην περιοχή.
Μπορεί να υπάρχουν δεκάδες χιλιόμετρα από μικροσκοπικούς μύκητες
σε όλο το χώμα στην περιοχή.
Το δέντρο χρειάζεται αυτές τις ίνες για να επιβιώσει.
Γιατί το δέντρο απορροφά άνθρακα από την ατμόσφαιρα
και τον παρέχει στους μύκητες.
Αντιθέτως, οι μύκητες έχουν πρόσβαση σε άζωτο και φώσφορο από το χώμα,
τα οποία ανταλλάζουν με τον άνθρακα.
Είναι μια αμοιβαία σχέση που ωφελεί και τους δύο οργανισμούς.
Ίσως το πιο εκπληκτικό πράγμα σε αυτό το μυκηλιακό σύστημα
είναι το πόσο συνδεμένο είναι.
Οι μύκητες που συνδέονται με τις ρίζες αυτού του δέντρου
θα συνδέονται και με τις ρίζες εκείνου του δέντρου.
Και εκείνου του δέντρου.
Και θα συνδέονται και με τους δικούς τους γείτονες
μέσω του ίδιου μυκηλιακού συστήματος που πάει από δέντρο σε δέντρο.
Το μυκηλιακό δίκτυο είναι σαν ένα κύκλωμα από καλώδια και κόμβους
μέσω του οποίου ρέουν πληροφορίες.
Και με αυτό,
οι μύκητες συντηρούν το δάσος.
Αν έχουμε ένα δέντρο εκεί που πεθαίνει,
ίσως στείλει πιο πολλές θρεπτικές ουσίες σε εκείνο το δέντρο,
για να βελτιωθεί το δέντρο, και, ως εκ τούτου,
να βελτιωθεί και το μυκητιακό σύστημα.
Παρομοίως, αν κάτι διαταράξει το μυκητιακό δίκτυο κάπου,
θα απομακρύνει θρεπτικές ουσίες από εκεί, για να ελαχιστοποιήσει τον αντίκτυπο.
Αυτοί οι αόρατοι μηχανικοί του οικοσυστήματος
συντηρούν την υγιή λειτουργία όλου του συστήματος.
Αυτό το σύστημα έχει γίνει γνωστό ως Δασικός Ιστός.
Ακούγεται αστείο,
αλλά δεν λειτουργεί πολύ διαφορετικά από το ίντερνετ.
Διατηρεί συνδεμένους όλους τους οργανισμούς του δάσους.
Αυτή η διαδικασία συμβαίνει
σε όλον τον πλανήτη σε κάθε οικοσύστημα που υπάρχει.
Αν υπήρχε ένα πλούσιο οικοσύστημα σε κάποιον εξωγήινο πλανήτη,
στοίχημα ότι θα είχε ως βάση του κάτι σαν αυτό το μυκηλιακό σύστημα.
Η ζωή στα δάση του Ίντεν είναι μια ανταλλαγή
ανάμεσα στους μύκητες, τους χορτοφάγους και τους θηρευτές.
Αλλά παίζουν ρόλο και μεγαλύτερες, ουράνιες δυνάμεις.
Ο Ίντεν έχει ισχυρότερες εποχές απ' ό,τι η Γη.
Μεγαλύτερες διακυμάνσεις φωτός και ζέστης από τους δίδυμους αστέρες του.
Καθώς πλησιάζει ο χειμώνας, οι εναπομείναντες θηρευτές μεταναστεύουν,
κυνηγώντας το φως.
Οι εναπομείναντες χορτοφάγοι πεθαίνουν.
Το ίδιο συμβαίνει κάθε χειμώνα.
Τίποτα δεν μεγαλώνει στο σκοτεινό δάσος...
εκτός από τα έμβρυα στα κουκούλια τους.
Μόλις η εποχή αρχίζει να αλλάζει...
οι χορτοφάγοι εκκολάπτονται...
παίρνοντας σήμα από την επιστροφή των δίδυμων αστέρων.
Στη Γη η ζωή κάνει το ίδιο.
Χρησιμοποιεί τις εποχές ως ρολόι.
Είναι μέσα καλοκαιριού.
Η μεγαλύτερη μέρα του έτους.
ΠΟΤΑΜΟΣ ΓΕΛΟΟΥ ΜΠΡΙΤΣΙΖ ΠΕΝΣΙΛΒΑΝΙΑ, ΗΠΑ
Υπάρχουν πολλοί ψαράδες τέτοια εποχή,
γιατί τώρα τσιμπούν τα ψάρια.
Επειδή υπάρχει άφθονη τροφή στον ποταμό.
Η τροφή είναι αυτές εδώ, οι νύμφες εφημερόπτερων.
Εμείς νομίζουμε ότι τα εφημερόπτερα πετούν στην ξηρά με εμάς,
αλλά περνούν την περισσότερη ζωή τους
στον βυθό του ποταμού, όπου αναπτύσσονται και μεγαλώνουν.
Και όλα οδηγούν σε αυτήν την εποχή του έτους,
όταν εμφανίζονται.
Ο ποταμός Γέλοου Μπρίτσιζ
τροφοδοτεί τον Σασκουεχάνα.
Μέσα σε αυτά τα νερά,
εκατομμύρια εφημερόπτερα είναι έτοιμα να κινηθούν.
Και όταν δύει ο ήλιος, ξεπροβάλλουν.
Μαζικά.
Υπάρχουν τόσα έντομα που είναι σαν να ήρθαν από το πουθενά.
Είναι σχεδόν σαν εισβολή εξωγήινων.
Τα εφημερόπτερα ζουν το πολύ δύο μέρες.
Σε αυτόν τον χρόνο, πρέπει να βρουν ταίρι για να αναπαραγάγουν τα γονίδιά τους.
Έχουν μία μόνο ευκαιρία, και αν τη χάσουν,
τελειώνει το παιχνίδι.
Μόλις ζευγαρώσουν,
τα θηλυκά επιστρέφουν στον ποταμό για να γεννήσουν τα αβγά τους,
και μετά να πεθάνουν.
Οι λευκές κουκκίδες είναι εφημερόπτερα που επέστρεψαν στο νερό και γέννησαν αβγά.
Είναι εκατοντάδες χιλιάδες που επιπλέουν.
Έχουν ξεκινήσει την επόμενη γενιά,
που θα κάνει το ίδιο το επόμενο έτος
με μεγάλη χρονική ακρίβεια.
Ο ρυθμός των εποχών καθορίζεται πάντα
από την κλίση του πλανήτη προς τον αστέρα του.
Η Γη έχει κλίση 23,5 μοίρες.
Ο Ίντεν έχει κλίση 40 μοίρες.
Έτσι, πέφτει περισσότερο φως σε μεγαλύτερη επιφάνεια στον πλανήτη.
Περισσότερο φως σημαίνει περισσότερη ζωή.
Είναι άνοιξη και υπάρχει τροφή,
μα οι νέοι χορτοφάγοι πρέπει να μεγαλώσουν όσο το δυνατόν πιο γρήγορα...
πριν επιστρέψουν οι θηρευτές...
και οι κύκλος της ζωής επαναληφθεί.
Θαυμάσια πλάσματα...
τρεφόμενα με γλυκόζη...
τροφοδοτούμενα από οξυγόνο...
θρεμμένα από αστρικό φως.
Ό,τι ισχύει στον Ίντεν ίσως να ισχύει σε όλο το σύμπαν.
Ότι όλη η ζωή εξαρτάται από τη ροή της ενέργειας.
Πώς θα προσαρμοζόταν η ζωή σε έναν διαφορετικό κόσμο;
Που κατοικείται από ευφυή όντα.
Αρκετά ευφυή, ώστε να δημιουργήσουν νέο σπίτι...
ανάμεσα στα άστρα.
Υποτιτλισμός: Νίκος Καρτσάνης